2021/0163 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за одобряване на оценката на плана за възстановяване и устойчивост на Словакия

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост, и по-специално член 20 от него,

като взе предвид предложението на Европейската комисия,

като има предвид, че:

(1)Пандемията от COVID-19 оказа отрицателно въздействие върху икономиката на Словакия. През 2019 г. брутният вътрешен продукт на глава от населението (БВП на глава от населението) на Словакия е бил 55 % от средния за ЕС. Според прогнозата на Комисията от пролетта на 2021 г. реалният БВП на Словакия е намалял с 4,8 % през 2020 г. и се очаква да намалее кумулативно с 0,2 % през периода 2020—2021 г. По-дългосрочните аспекти, които оказват въздействие върху средносрочните икономически резултати, включват по-конкретно концентрация на стопанската дейност в традиционните производствени отрасли с ниски равнища на иновации и добавена стойност на фона на недостиг на умения; нещо повече, голямата регулаторна тежест и слабостите в публичната администрация и съдебната система възпрепятстват частните инвестиции.

(2)На 9 юли 2019 г. и на 20 юли 2020 г. Съветът отправи препоръки към Словакия в контекста на европейския семестър. По-специално Съветът препоръча да се предприемат мерки в подкрепа на икономическото възстановяване, като същевременно се запази устойчивостта на публичните финанси в дългосрочен план; да се укрепи устойчивостта на здравната система; да се подобрят качеството и приобщаващият характер на образованието на всички равнища и да се насърчават уменията; икономическата политика да се съсредоточи върху инвестиции в цифровия и екологичния преход и други области, като се отчитат регионалните различия; да се подобрят ефективността и професионалната почтеност на съдебната система, борбата с корупцията и изпирането на пари, както и да се осигурят качествени обществени услуги и благоприятна стопанска среда. След като направи оценка на напредъка по изпълнението на тези специфични за държавата препоръки към момента на представяне на плана за възстановяване и устойчивост, Комисията констатира, че е постигнат значителен напредък по отношение на препоръките за предприемане на всички необходими мерки за ефективно справяне с пандемията и осигуряване на подходящо заместване на доходите.

(3)[В препоръката на Съвета относно икономическата политика на еврозоната на държавите членки от еврозоната се препоръчва да предприемат действия, включително чрез плановете си за възстановяване и устойчивост, за да осигурят, наред с другото, политическа позиция в подкрепа на възстановяването и да подобрят допълнително вътрешното сближаване, устойчивостта и устойчивия и приобщаващ растеж. В препоръката на Съвета се препоръчва също така укрепване на националните институционални рамки, за да се гарантира макрофинансовата стабилност, да се завърши изграждането на икономическия и паричен съюз (ИПС) и да се засили международната роля на еврото.] [If the Council recommendation is not adopted by the time of the CID adoption, the recital will be removed].

(4)На 29 април 2021 г. Словакия представи на Комисията своя национален план за възстановяване и устойчивост в съответствие с член 18, параграф 1 от Регламент (ЕС) 2021/241. Това бе предшествано от процес на консултации, проведени в съответствие с националната правна уредба, с местни и регионални органи, социални партньори, организации на гражданското общество, младежки организации и други заинтересовани страни. Националната ангажираност с плановете за възстановяване и устойчивост е в основата на тяхното успешно изпълнение и трайно въздействие на национално равнище и надеждност на европейско равнище. В съответствие с член 19 от посочения регламент Комисията направи оценка на целесъобразността, ефективността, ефикасността и съгласуваността на плана за възстановяване и устойчивост в съответствие с насоките за оценка в приложение V към посочения регламент.

(5)Плановете за възстановяване и устойчивост следва да способстват за общите цели на Механизма за възстановяване и устойчивост, създаден с Регламент (ЕС) 2021/241, и на Инструмента на ЕС за възстановяване, създаден с Регламент (ЕС) 2020/2094 на Съвета, за да се подкрепи възстановяването след кризата с COVID-19 и за да се насърчи икономическото, социалното и териториалното сближаване на Съюза, като се допринася за шестте стълба, посочени в член 3 от Регламент (ЕС) 2021/241.

(6)Изпълнението на плановете за възстановяване и устойчивост на държавите членки ще представлява координирано усилие за инвестиции и реформи в целия Съюз. Чрез координираното и едновременно осъществяване на реформите и инвестициите и изпълнението на трансгранични проекти тези реформи и инвестиции взаимно ще се подсилват и ще доведат до разпространение на положителните ефекти на цялата територия на Съюза. Поради това около една трета от въздействието на Механизма върху растежа и създаването на работни места в държавите членки ще се дължи на разпространението на ефектите от други държави членки.

Уравновесен отговор, допринасящ за шестте стълба

(7)В съответствие с член 19, параграф 3, буква а) и раздел 2.1 от приложение V към Регламент (ЕС) 2021/241 планът за възстановяване и устойчивост представлява до голяма степен (рейтинг „А“) всеобхватен и адекватно уравновесен отговор на икономическото и социалното положение, като по този начин допринася по подходящ начин и за шестте стълба, посочени в член 3 от Регламент (ЕС) 2021/241, като се вземат предвид специфичните предизвикателства на съответната държава членка и разпределените ѝ финансови средства.